b'\n_START_ARTICLE_\nKombatantas\n_START_PARAGRAPH_\nKombatantas\xc2\xa0\xe2\x80\x93 asmuo, tiesiogiai ir teis\xc4\x97tai dalyvaujantis karo veiksmuose, valstyb\xc4\x97s ar kito ginkluoto konflikto subjekto (pvz., i\xc5\xa1sivadavimo jud\xc4\x97jimo), dalyvaujan\xc4\x8dio tarptautiniame ginkluotame konflikte, ginkluot\xc5\xb3j\xc5\xb3 paj\xc4\x97g\xc5\xb3 narys. Kombatantais laikomi ir vaikai iki 15\xc2\xa0m., tiesiogiai dalyvaujantys karo veiksmuose._NEWLINE_Teis\xc4\x97ti kombatantai yra asmenys, atitinkantys \xc5\xbeemiau apra\xc5\xa1ytus kriterijus; patek\xc4\x99 nelaisv\xc4\x97n jie tampa karo belaisviais, kuriuos gina atitinkamos tarptautin\xc4\x97s teis\xc4\x97s normos. Neteis\xc4\x97tais kombatantais laikomi asmenys, kurie n\xc4\x97ra ginkluot\xc5\xb3j\xc5\xb3 paj\xc4\x97g\xc5\xb3 nariai ar partizanai ir neturi teis\xc4\x97s dalyvauti ginkluotame konflikte (pvz., samdiniai ar civiliai, tiesiogiai dalyvaujantys ginkluotos kovos veiksmuose). Paimti \xc4\xaf nelaisv\xc4\x99 jie ne\xc4\xafgyja karo belaisvio statuso, juos leid\xc5\xbeiama traukti baud\xc5\xbeiamojon atsakomyb\xc4\x97n u\xc5\xbe dalyvavim\xc4\x85 ginkluotame konflikte, ta\xc4\x8diau draud\xc5\xbeiama su jais susidoroti vietoje. Tokius asmenis gali teisti tiktai kompetentingas tribunolas._NEWLINE_Karo veiksmuose nedalyvaujantys civiliai, medicinos personalas (\xc4\xafskaitant karo medikus) bei religinis personalas (pvz., karo kapelionai) laikomi nekombatantais.\n_START_SECTION_\nSkiriamieji \xc5\xbeenklai\n_START_PARAGRAPH_\nTeis\xc4\x97ti kombatantai turi tur\xc4\x97ti i\xc5\xa1 toli matomus skiriamuosius \xc5\xbeenklus ir atvirai ne\xc5\xa1ioti ginklus. Ginkluot\xc5\xb3j\xc5\xb3 paj\xc4\x97g\xc5\xb3 ar kit\xc5\xb3 sukarint\xc5\xb3 strukt\xc5\xabr\xc5\xb3 atstovai nuo civili\xc5\xb3 skiriasi d\xc4\x97vima uniforma. Ta\xc4\x8diau uniforma ar ai\xc5\xa1kiai matomi skiriamieji \xc5\xbeenklai n\xc4\x97ra privalomas ir esminis kombatanto po\xc5\xbeymis. Nakt\xc4\xaf ar u\xc5\xbesimaskavusi\xc5\xb3 kari\xc5\xb3 skiriamieji \xc5\xbeenklai nematomi, ta\xc4\x8diau jie d\xc4\x97l to kombatanto statuso nepraranda._NEWLINE_Pagal 1949\xc2\xa0m. \xc5\xbdenevos konvencij\xc5\xb3 I papildomo protokolo nuostatas, kombatantai privalo atvirai ne\xc5\xa1ioti ginkl\xc4\x85 tik kiekvieno karinio susid\xc5\xabrimo metu arba tada, kai ruo\xc5\xa1iamasi kariniam susid\xc5\xabrimui ir juos mato prie\xc5\xa1as bei privalo laikytis kariavimo taisykli\xc5\xb3 ir papro\xc4\x8di\xc5\xb3.\n_START_SECTION_\nKombatantai ir karo nusikaltimai\n_START_PARAGRAPH_\nTarptautin\xc4\x97s teis\xc4\x97s normos numato, kad karo veiksmuose dalyvaujantys kombatantai turi teis\xc4\x99 naudoti ginkluot\xc4\x85 j\xc4\x97g\xc4\x85, bet jie n\xc4\x97ra asmeni\xc5\xa1kai atsakingi u\xc5\xbe karo veiksm\xc5\xb3 nulemt\xc4\x85 \xc5\xbemoni\xc5\xb3 \xc5\xbe\xc5\xabt\xc4\xaf ar materialin\xc4\x99 \xc5\xbeal\xc4\x85. \xc5\xa0i atsakomyb\xc4\x97s i\xc5\xa1imtis netaikoma, jei \xc4\xafvykdomas karo nusikaltimas (tok\xc4\xaf nusikaltim\xc4\x85 gali \xc4\xafvykdyti ir nekombatantai), pvz., tikslingai i\xc5\xa1\xc5\xbeudomi civiliai, be karin\xc4\x97s b\xc5\xabtinyb\xc4\x97s sunaikinamas nekarinis objektas ir pan. Kombatantas, per\xc5\xbeeng\xc4\x99s leistinas ginkluotos j\xc4\x97gos naudojimo ribas, gali b\xc5\xabti pripa\xc5\xbeintas karo nusikalt\xc4\x97liu ir patrauktas baud\xc5\xbeiamojon atsakomyb\xc4\x97n, \xe2\x80\x93 nors kombatanto statuso d\xc4\x97l to jis nepraranda.'